Путин още не е готов да признае победата на Байдън Отказът на Кремъл да поздрави победителя е само формалност , увери руският президент Руският президент Владимир Путин заяви , че ще работи с всеки американски президент , но все още не е готов да признае победата на Джо Байдън на вота от 3 ноември , съобщава Bloomberg . „ Ние ще работим с всеки , който има доверието на американския народ “ , заяви Путин в телевизионно изказване в неделя . „ Но това доверие може да бъде дадено само на кандидат , чиято победа е била призната от опозиционната партия или след като резултатите са били потвърдени по легитимен , законен начин “ , допълни той . Това е един от най - задълбочените коментари на руския държавен глава за вота в САЩ по - рано този месец . Путин остава един от малкото световни лидери , които все още не е признал победата на Байдън . Путин също така определи решението на Кремъл да не изпрати поздравление до Байдън като „ формалност “ , зад която няма никакъв подтекст . На въпрос дали подобен ход може да навреди на американо - руските отношения той заяви : „ Няма на какво да се навреди , те вече са съсипани “ . „ Не че не харесваме или харесваме някого , просто чакаме приключването на вътрешнополитическата конфронтация “ , каза президентът , цитиран от руската медия РБК . Руският президент коментира и избирателната система на САЩ , която според него има проблеми . Той припомни , че според нея победителят в даден щат кандидат взема всички електорални гласове за себе си . Така се стига до случаи , при които даден претендент е избран с повече гласове от Избирателната колегия , зад които обаче стоят по - малко на брой избиратели . „ Това демократично ли е ? “ , попита президентът . Той обаче допълни , че решението за това дали да има промени по избирателната система може да бъде взето само от американците .